ระเบียบศาลรัฐธรรมนูญ

ว่าด้วยเครื่องแบบและการแต่งกายของข้าราชการ

สํานักงานศาลรัฐธรรมนูญ

พ.ศ. 2542

--------------------------------------------

               อาศัยอํานาจตามความในมาตรา 6 (4) แห่งพระราชบัญญัติสํานักงานศาลรัฐธรรมนูญ พ.ศ. 2542 คณะตุลาการศาลรัฐธรรมนูญจึงออกระเบียบไว้ดังต่อไปนี้ 


ข้อ ๑ ระเบียบนี้เรียกว่า “ระเบียบศาลรัฐธรรมนูญว่าด้วยเครื่องแบบและการแต่งกายของข้าราชการสํานักงานศาลรัฐธรรมนูญ พ.ศ. 2542”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา เป็นต้นไป 


ข้อ ๓ ให้คณะตุลาการศาลรัฐธรรมนูญมีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้


หมวด ๑ เครื่องแบบข้าราชการสํานักงานศาลรัฐธรรมนูญ

-----------------------------------


ข้อ ๔ เครื่องแบบข้าราชการสํานักงานศาลรัฐธรรมนูญมีสามชนิด คือ

(1) เครื่องแบบปฏิบัติราชการ

(2) เครื่องแบบพิธีการ

(3) เครื่องแบบประจําสํานักงาน


ข้อ ๕ เครื่องแบบปฏิบัติราชการมีสองแบบ คือ

(1) เครื่องแบบสีกากีคอพับ

(2) เครื่องแบบสีกากีคอแบะ


ข้อ ๖ เครื่องแบบพิธีการมีห้าแบบ คือ

(1) เครื่องแบบปกติขาว

(2) เครื่องแบบครึ่งยศ

(3) เครื่องแบบเต็มยศ

(4) เครื่องแบบปกติกากคอตั้ง

(4) เครื่องแบบสโมสร


ข้อ ๗ ส่วนประกอบของเครื่องแบบปฏิบัติราชการตามข้อ 5 และเครื่องแบบพิธีการตามข้อ 6 ที่เป็นหมวก เสื้อ อินทรธนู กางเกง กระโปรง เข็มขัด รองเท้า ถุงเท้า หรือป้ายชื่อและตําแหน่ง ให้นําส่วนประกอบของเครื่องแบบที่ใช้สําหรับข้าราชการพลเรือนมาใช้บังคับ เว้นแต่เครื่องหมายแสดงสังกัด ให้ใช้เครื่องหมายรูปรัฐธรรมนูญประดิษฐานอยู่บนพานสองชั้น เบื้องบนมีพระดุลพาห์ เบื้องล่างมีช่อชัยพฤกษ์ขนาดสูง 2.5 เซนติเมตร ทําด้วยโลหะโปร่งสีทอง


ข้อ ๘ เครื่องแบบประจําสํานักงาน ตามข้อ 4 (3) 

               (1) ชาย ให้ใช้ชุดสากลนิยม (เสื้อ - กางเกง) สีกรมท่า โดยที่หน้าอกเสื้อสากลนิยมด้านซ้าย มีตราสัญลักษณ์ของสํานักงานศาลรัฐธรรมนูญ ขนาดเส้นผ่าศูนย์กลาง 5 เซนติเมตร ปักด้วยไหมสีตามที่กําหนดไว้ในตราสัญลักษณ์สวมทับเสื้อเชิ้ตสีขาว 

               (2) หญิง ให้ใช้ชุดสากลนิยม (เสื้อ กระโปรง) สีกรมท่า โดยปฏิบัติเช่นเดียวกับข้าราชการชาย


หมวด ๒ การแต่งกายของข้าราชการสํานักงานศาลรัฐธรรมนูญ

-----------------------------


ข้อ ๙ ข้าราชการสํานักงานศาลรัฐธรรมนูญผู้ซึ่งได้รับพระราชทานเครื่องราชอิสริยาภรณ์ ให้ประดับเครื่องราชอิสริยาภรณ์ได้ตามระเบียบของทางราชการ 


ข้อ ๑๐ ข้าราชการสํานักงานศาลรัฐธรรมนูญ ผู้ซึ่งได้รับเครื่องหมายเชิดชูเกียรติ เครื่องหมาย แสดงความสามารถ เครื่องหมายกิตติมศักดิ์ เข็มแสดงวิทยฐานะ เครื่องหมายหรือเข็มอื่นใด แล้วแต่กรณี ให้ประดับเครื่องหมายหรือเข็มนั้นตามระเบียบของทางราชการหรือระเบียบของส่วนราชการนั้นๆ ได้ ราคาตามสมควร


ข้อ ๑๑ การแต่งเครื่องแบบที่กําหนดไว้ในระเบียบนี้ ให้แต่งตามหมายของสํานักพระราชวัง หรือตามระเบียบ คําสั่งหรือมติของคณะตุลาการศาลรัฐธรรมนูญหรือสํานักงานศาลรัฐธรรมนูญในโอกาสอันควร


ข้อ ๑๒ การแต่งเครื่องแบบประจําสํานักงาน ให้แต่งในโอกาสที่มีการออกนั่งพิจารณาตาม ข้อกําหนดศาลรัฐธรรมนูญว่าด้วยวิธีพิจารณาของศาลรัฐธรรมนูญ หรือในโอกาสอื่นตามที่คณะตุลาการ ศาลรัฐธรรมนูญหรือสํานักงานศาลรัฐธรรมนูญเห็นสมควร


หมวด ๓ บทสุดท้าย

-----------------------------


ข้อ ๑๓ ข้าราชการสํานักงานศาลรัฐธรรมนูญนอกประจําการ ให้ใช้เครื่องแบบและแต่งได้ เช่นเดียวกับข้าราชการสํานักงานศาลรัฐธรรมนูญประจําการ เว้นแต่ให้ติดเครื่องหมายแสดงสังกัดที่ปกคอเสื้อด้านหน้าข้างซ้าย และเครื่องหมาย “นก” ทําด้วยโลหะโปร่งสีทองไม่มีขอบ สูง 2 เซนติเมตร ที่ปกคอเสื้อด้านหน้าข้างขวา


ผู้มีอํานาจลงนาม -                                                                                    ประกาศ ณ วันที่ 30 เมษายน พ.ศ. 2542

 

                                                                                                       เชาวน์ สายเชื้อ

                                                                                             ประธานศาลรัฐธรรมนูญ